विभिन्न क्षेत्रों से 27 महिलाओं का आज होगा सम्मान
सिटी रिपोर्टर } अंतरराष्ट्रीयमहिला सशक्तिकरण को बढ़ावा देने के उद्देश्य से महिला दिवस के उपलक्ष्य में मंगलवार को शहर की 27 महिलाओं का सम्मान किया जाएगा। मालवीय नगर स्थित आर्च एकेडमी में शुभ विचार राइट थिंकिंग संस्था की ओर से विभिन्न क्षेत्रों में कार्य करने वाली इन सफल महिलाओं को सम्मानित किया जाएगा। इनमें समाज सेवा, कला, मनोरंजन, खेल, प्रशासनिक सेवा, व्यवसाय, फैशन, वाणिज्य जैसे क्षेत्रों की महिलाएं शामिल हैं। संस्था के सचिव जीतेन्द्र शर्मा ने बताया कि प्रदेश से कुल 272 प्रतिभाओं के नॉमिनेशन प्राप्त हुए थे, उनमें से 27 प्रतिभाओं को जूरी मेंबर्स ने सलेक्ट किया है। जूरी मेंबर्स में जयपुर लिटरेचर फेस्टिवल के प्रोड्यूसर संजोय के. रॉय, राजस्थान महिला आयोग की अध्यक्ष सुमन शर्मा राजस्थान यूनिवर्सिटी के पूर्व कुलपति के.एल. शर्मा थे। सम्मान समारोह में मुख्य अतिथि उत्तर प्रदेश, मेघालय, उत्तराखंड के पूर्व राज्यपाल बी.एल. जोशी होंगे।
hin_Deva hin_Deva